ORDE do 30 abril de 2004 pola que se convoca o Premio Antonio López Ferreiro de Investigación Humanística e o Premio para Investigadores Mozos (área de humanidades) correspondentes aos Premios Galicia de Investigación 2004.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 06/05/2004

O Decreto 202/1998, do 25 de xuño, modificado polos decretos 138/1999 e 177/2002 do 7 e 10 de maio respectivamente, crea os Premios Galicia de Investigación para recompensar o traballo de investigadores prestixiosos realizado desde Galicia, por galegos e a prol de Galicia para estimular aos investigadores mozos e para favorecer o recoñecemento social do seu labor, así como o papel da investigación como promotora do desenvolvemento a través da innovación empresarial.
O Decreto 223/2003, do 11 de abril, polo que se regula a estrutura orgánica da Consellería de Innovación, Industria e Comercio e se distribúe a competencia para o exercicio da potestade sancionadora entre os seus órganos, establece que a xestión do Plan Galego de Investigación, Desenvolvemento e Innovación Tecnolóxica (PGIDIT 2002-2005) é competencia da Dirección Xeral de Investigación e Desenvolvemento. O dito plan
inclúe nos seus programas horizontais, entre outras, diversas accións de sensibilización social nas que se encadran os Premios de Investigación e Innovación.
Polo que antecede, esta consellería
DISPÓN:
Artigo 1º.-Convocar o Premio Antonio López Ferreiro de Investigación Humanística correspondente ao ano 2004, consonte as seguintes bases:
Primeira.-O premio, que se refire ao conxunto dunha traxectoria investigadora, estará dotado con 37.000 euros que se aboarán con cargo á partida orzamentaria 08.05.432A.480.0 do orzamento de gastos da Consellería de Innovación, Industria e Comercio, cofinanciado polo Fondo Social Europeo, para o ano 2004, así como un diploma acreditativo e un medallón esculpido en bronce, coa efixie e o nome de Antonio López Ferreiro no anverso e coa inscrición Premio Galicia de Investigación Humanística 2004. Xunta de Galicia e o nome do galardoado no reverso.
Segunda.-Poderán optar ao premio Antonio López Ferreiro de Investigación Humanística aquelas persoas que veñan realizando investigación, polo menos, desde hai quince anos na área humanística e que se encadren nalgún dos seguintes puntos:
a) Os investigadores adscritos a centros públicos ou privados de investigación situados en Galicia.
b) Os investigadores galegos non vinculados a centros situados en Galicia.
c) Os investigadores que, non estando incluídos en ningún dos epígrafes anteriores, abordasen temas directamente relacionados con Galicia.
Terceira.-Para concorrer ao premio, os candidatos serán propostos por algunha institución académico-científica, pública ou privada, con personalidade xurídica propia, ou estarán avalados, polo menos, por dez investigadores da área, no caso de que concorran por iniciativa propia.
Cuarta.-As candidaturas, formalizadas no modelo oficial que se publica como anexo I á presente orde (e tamén ao dispor dos interesados na internet nos enderezos:
http://www.dxid.org e http://www.xunta.es/conselle/in
), irán acompañadas da seguinte documentación:
a) Currículum vitae completo do candidato (oito exemplares).
b) Breve memoria na que se xustifica que o traballo do candidato faille acredor do premio (oito exemplares).
c) Copia das publicacións máis relevantes, ata un máximo de dez.
d) Calquera outra documentación que se considere oportuna.
Quinta.-As solicitudes presentaranse ata o 6 de setembro de 2004 no rexistro da Dirección Xeral de Investigación e Desenvolvemento, Xunta de Galicia, situada na rúa dos Feáns, 7 Local C, 15706 - Santiago de Compostela, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-O xurado será nomeado polo conselleiro de Innovación, Industria e Comercio e estará formado por sete expertos na área, dos cales un actuará como pre
sidente. Tres deles poderán ser propostos polas universidades do sistema universitario de Galicia, un por cada unha. Outro polas outras institucións académico-científicas galegas competentes na área. Os restantes pola Dirección Xeral de Investigación e Desenvolvemento, que tamén propoñerá un funcionario que exercerá as funcións de secretario sen dereito a voto. O xurado elaborará a súa proposta tendo en conta o conxunto da traxectoria investigadora do candidato e a relevancia das súas contribucións.
Artigo 2º.-Convócase o Premio de Investigación Humanística para investigadores mozos correspondente á convocatoria de 2004, consonte as seguintes bases:
Primeira.-O premio estará dotado con 6.100 euros, con cargo á partida orzamentaria 08.05.432A.480.0 do orzamento de gastos da Consellería de Innovación, Industria e Comercio para o ano 2004, cofinanciado polo Fondo Social Europeo, así como un diploma acreditativo.
Segunda.-Poderán concorrer a este premio os investigadores que poidan encadrarse nalgún dos epígrafes da base segunda do artigo 1º desta orde, sempre que non transcorresen máis de seis anos desde a presentación da súa tese de doutoramento.
Terceira.-As solicitudes dos candidatos, formalizadas no modelo oficial que se publica como anexo II á presente orde e tamén ao dispor dos interesados na Internet no enderezo:
http://www.dxid.org
e http//www.xunta.es/conselle/in irán acompañadas da seguinte documentación:
a) Currículum vitae completo (oito exemplares).
b) Breve memoria xustificativa de que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de cinco.
d) Calquera outra documentación que se coide oportuna.
Cuarta.-O prazo e lugar de presentación das solicitudes serán os establecidos na base quinta do artigo 1º desta orde.
Quinta.-Actuará como xurado o establecido na base sexta do artigo 1º desta orde, que elaborará a súa proposta en atención ao esforzo e a creatividade dos candidatos presentados.
Artigo 3º.-Os premios poderán ser declarados desertos. Os xurados adoptarán os seus acordos por maioría simple, dirimindo o voto de calidade do presidente no caso de empate. Os acordos dos xurados serán inapelables. Os xurados trasladarán as súas propostas á Dirección Xeral de Investigación e Desenvolvemento, que, á súa vez, as elevará ao conselleiro de Innovación, Industria e Comercio para a súa resolución definitiva. A resolución, que porá fin á vía administrativa, será publicada no Diario Oficial de Galicia.
Artigo 4º.-Os premios obxecto desta convocatoria, unha vez resoltos, serán entregados en acto público que se anunciará oportunamente.
Artigo 5º.-A convocatoria, as súas bases e todos cantos actos administrativos se deriven dela, poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común.
Artigo 6º-Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes será de seis meses, contados dende a data de publicación desta convocatoria, ditándose resolución expresa con respecto á devandita liña de axudas.
Disposición derradeira
Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 30 de abril de 2004.
Juan Rodríguez Yuste
Conselleiro de Innovación, Industria e Comercio